**Referat**

|  |
| --- |
| **Møde:** Sundhedsdirektørernes Forretningsudvalg  **Tid**: Fredag den 7. februar 2025 kl. 11.00-13.00  **Sted:** Teams  **Deltagere:** Søren Aalund, BenteGraversen, Maj Skårhøj, Anne Fink, Peter Hvid Paulsen, Thomas Haugaard  **Gæster:** Jens Ravnholt og Tilde Jensen kl.12.00  **Afbud:** Haukur S. Thorsteinsson |

# Opfølgning på møder

Sundhedsdirektørernes Forretningsudvalg drøfter relevante møder siden sidst, herunder:

* Sundhedsdirektørkredsens møde vedr. sundhedsreform den 4. februar 2025
* KL’s Baggrundsgruppe for ny forvaltningsmodel den 4. februar 2025
* Sundhedsaftalens Fælles Forretningsudvalg den 5. februar 2025

## Indstilling:

Det indstilles at Sundhedsdirektørernes Forretningsudvalg:

* Drøfter om de nævnte møder giver anledning til opfølgning i regi af Sundhedsdirektørernes Forretningsudvalg.

## *Referat:*

*Sundhedsdirektørernes Forretningsudvalg samlede op på afholdte møder. Der var enighed i forretningsudvalget om at opsamlingen fra Sundhedsdirektørkredsens møde den 4. februar vedr. værdier og governance skal viderebearbejdes til et fælleskommunalt forståelsespapir, som kan bruges som kommunalt udgangspunkt ved bl.a. Strategisk Sundhedsforums seminar den 26.-27. februar. Forståelsespapiret skal ikke forstås som et ”fastlåst ståsted” men et udgangspunkt for den videre dialog.*

*Fællessekretariatet laver et udkast til forståelsespapir, som sendes til kommentering i Sundhedsdirektørernes Forretningsudvalg, inden det sendes til den samlede nordjyske sundhedsdirektørkreds.*

# Forberedelse af kommende møder

Sundhedsdirektørernes Forretningsudvalg drøfter kommende møder med henblik på eventuel forberedelse af sager, sagsgange og fælleskommunale perspektiver.

Ekstraordinært møde i Sundhedssamarbejdsudvalget den 11. februar 2025

Som følge af at Danske regioner har indgået en [aftale med regeringen om initiativer til Styrkelse af lægedækningen i yderområder](https://www.ism.dk/Media/638695423808309882/Aftale%20om%20initiativer%20til%20styrkelse%20af%20l%C3%A6ged%C3%A6kningen%20i%20yderomra%C2%B0der.pdf), har regionen udarbejdet et forslag til at øge lægekapaciteten i de kommuner, som i aftalen er udpeget som områderne med de største lægedækningsmæssige udfordringer. Det er Hjørring, Frederikshavn, Brønderslev, Thisted, Morsø og Læsø kommuner. Det er alene i de 6 kommuner der er udpeget i aftalen, at der kan udmøntes nye kapaciteter, indtil en national model for fordeling træder i kraft pr. 1. juli 2025.

I aftalen er der en forventning om, at der i første halvår 2025 sker en kapacitetsopbygning i de udpegede områder. Med henblik på at behandle forslag til udmøntning af ny kapacitet i Sundhedssamarbejdsudvalget har regionen indkaldt til et ekstraordinært møde den 11. februar 2025.

Sagsfremstillingen vil blive udsendt primo uge 6.

Psykiatripartnerskabet den 12. februar 2025

Dagsordenen til mødet i Psykiatripartnerskabet forventes i overskriftsform at være følgende:

* Status på etablering af integreret dobbeltdiagnosetilbud, herunder det tværsektorielle samarbejde
* Status vedr. Projekt Bedst for Os
* Drøftelse af Psykiatripartnerskabet

Strategisk Sundhedsforum den 26.-27. februar 2025

Strategisk Sundhedsforums møde den 26.-27. februar 2025 afholdes som et seminar med fokus på sundhedsreformen (herunder nationale rammer, vision for fremtidens sundhedsvæsen, governance, opgaveflytning og fremadrettet arbejdsplan). Som en del af seminaret afholdes et ordinært SSF-møde med følgende forventede punkter:

* POCT-udstyr
* Samarbejdsaftale om hjælpemidler og behandlingsredskaber
* Godkendelse af samarbejdsaftale for mennesker med lænderygsmerter
* Tæt og tør – udbredelse af initiativ
* ”Bedst for os”
* Årsstatus fra Driftsforum for Børne- og Ungdomspsykiatri

KL’s Sundhedsstrategiske gruppe den 28. februar 2025

Dagsorden til mødet i KL’s Sundhedsstrategisk Gruppe den 28. februar foreligger endnu ikke, hvorfor der er mulighed for at afgive eventuelle ønsker til dagsordenspunkter.

## Indstilling:

Det indstilles at Sundhedsdirektørernes Forretningsudvalg:

* Afgiver eventuelle bemærkninger til kommende møder

## *Referat:*

*Sundhedsdirektørernes Forretningsudvalg drøftede forberedelse af kommende møder.*

# Sundhedsreform

I det omfang der er områder af arbejdet med sundhedsreformen, der ikke er blevet afdækket/drøftet i forbindelse med behandlingen af punkt 1 og punkt 2 på dagsordenen, vil der her være mulighed for at tage særskilte drøftelser herom.

## Indstilling:

Det indstilles at Sundhedsdirektørernes Forretningsudvalg:

* Drøfter om der er områder af arbejdet med sundhedsreformen, der kræver opmærksomhed.

## *Referat:*

*Relevante emner ift. sundhedsreformen blev behandlet under dagsordenspunkt 1 og 2.*

1. **Kommunal genudpegning til national forretningsstyregruppe for TELMA**

Aalborg Kommune har hidtil repræsenteret de nordjyske kommuner i den nationale forretningsstyregruppe for [TELMA](https://rn.dk/Til-sundhedsfaglige/Sundhed/Sundheds-IT/Nationale-IT-loesninger/Telma) (Telemedicinsk Monitorerings Applikation). Den nordjyske kommunale repræsentant har hidtil været direktør Jan Nielsen, men Aalborg Kommune har henvendt sig med ønske om at repræsentationen ændres til en niveau 2-3 leder, da arbejdet i styregruppen har vist sig at være af en mere operationel end strategisk karakter. Der lægges på den baggrund op til en afklaring af proces for genudpegning af den nordjyske kommunale repræsentant i styregruppen. Det foreslås, at Det fælleskommunale Sundhedssekretariat igangsætter udpegning af en ny repræsentant via sundhedsdirektørkredsen.

Forretningsstyregruppen for TELMA har ansvaret for den overordnede drift og systemforvaltning for Telma. Formålet er i praksis at fungere som styregruppe med forretningsansvar for forvaltningen af Telma i forhold til systemets livscyklus, funktionalitet, anvendelse og økonomi. Medlemmerne af forretningsstyregruppen skal være med til at træffe beslutninger, der tilgodeser såvel egen organisation og landsdel som de fælles interesser. Deltagerne skal kende forretningsmæssige behov og udfordringer vedrørende TELMA’s anvendelse. Deltagerne skal gerne have en passende indsigt i IT, telemedicin og evt. den fælles nationale telemedicinske infrastruktur.

Forretningsstyregruppen for Telma refererer til styregruppen for FSI (fællesoffentlig forvaltning af sundheds-IT).

## Indstilling:

Det indstilles at Sundhedsdirektørernes Forretningsudvalg:

* Godkender at Det fælleskommunale Sundhedssekretariat igangsætter en genudpegning af den nordjyske kommunale repræsentant i forretningstyregruppen for TELMA

## *Referat:*

*Sundhedsdirektørernes Forretningsudvalg godkendte, at fællessekretariatet igangsætter en genudpegning af den nordjyske kommunale repræsentant i forretningsstyregruppen for TELMA.*

1. **Opfølgning på drøftelse i Sundheds- og Ældrechefnetværket vedr. revidering af samarbejdsaftale om hjemmedialyse**

[Den 30. august 2023 besluttede Fælles Forretningsudvalg](https://dagsordener.rn.dk/vis?id=4a9640c4-2492-4930-8e8a-77fef78fc1c3&iframe=true&punktid=3ea6e037-fe70-4966-9406-26162abbad26) at nedsætte en arbejdsgruppe til at revidere [samarbejdsaftale om patienter i P.D. hjemmedialyse](https://rn.dk/-/media/Rn_dk/Til-sundhedsfaglige/Sundhedsaftalen/Den-Tvaersektorielle-Grundaftale/Behandling-og-pleje/Samlet_patienter-i-P-D-hjemmedialyse.pdf). I kommissoriet, som FFU godkendte, fremgår at der skal være delt kommunal/regional sekretariatsbetjening af arbejdsgruppen. Det viste sig efterfølgende, trods flere forsøg, ikke muligt at finde en kommunal sekretariatsressource til arbejdsgruppen. På møde i Sundhedsdirektørernes Forretningsudvalg den 15. november 2024 blev det derfor aftalt, at det kommunale sundheds- og ældrechefnetværk skulle drøfte, hvorvidt en revidering af samarbejdsaftalen fortsat anses som nødvendig.

Sundheds- og Ældrechefnetværket drøftede behovet for revidering af samarbejdsaftalen på møde den 29. januar 2025, hvor der var enighed om, at der ikke ses et gennemgående behov for at revidere den gældende samarbejdsaftale på området (det skal bemærkes, at ikke alle 11 kommuner var repræsenteret på mødet).

Såfremt beslutning om igangsættelse af revideringen af samarbejdsaftalen skal ændres, kræver det fornyet behandling i Fælles Forretningsudvalg, hvor den oprindelige beslutning blev truffet.

## Indstilling:

Det indstilles at Sundhedsdirektørernes Forretningsudvalg:

* Drøfter den videre proces vedr. eventuel revidering af samarbejdsaftale om hjemmedialyse, herunder eventuel fornyet behandling i Fælles Forretningsudvalg.

## *Referat:*

*På baggrund af tilbagemeldingen fra sundheds- og ældrechefkredsen besluttede Sundhedsdirektørernes Forretningsudvalg, at revidering af samarbejdsaftalen om hjemmedialyse sættes på dagsordenen i Fælles Forretningsudvalg igen med en kommunal anbefaling om ikke at igangsætte revidering af aftalen.*

1. **Korrespondancemeddelelser (Gæster kl. 12.00: Jens Ravholdt og Tilde Jensen, Region Nordjylland)**

Den 28. januar behandlede formandskabet for Fælles Forretningsudvalg (FFU) på et formøde udkast til dagsorden til kommende møde i FFU. I forbindelse med behandlingen af et punkt om korrespondancemeddelelser blev det besluttet at tage punktet af dagsordenen til mødet den 5. februar 2025, idet behandlingen forudsætter en lokal kommunal proces, før den kan være klar til FFU’s videre behandling.

Punktet handler om, at Region Nordjyllands patientsikkerhedsorganisation på baggrund af en større mængde utilsigtede hændelser har undersøgt problemstillinger om fejlsendte korrespondancemeddelelser. Meddelelserne kan indeholde vigtige og nogle gange tidskritiske informationer, og derfor kan forkerte eller fejlbehæftede korrespondancemeddelelser udgøre en risiko for patientsikkerheden.

Der er dermed behov for dialog om de udfordringer, der opleves, hvorfor der var enighed på formødet om, at sagen først skal drøftes i Sundhedsdirektørernes Forretningsudvalg den 7. februar 2025.

Udviklingschef i Region Nordjylland Jens Ravnholt og Risikomanager Tilde Jensen fra Region Nordjylland deltager i behandlingen af punktet fra klokken 12.00, hvor der lægges op til en drøftelse af de fælles udfordringer der ses og hvordan der kan laves en proces for at adressere disse.

Den foreløbige sagsfremstilling og tilhørende bilag 1-3, som skulle have været forelagt FFU den 5. februar, er vedlagt som bilag.

**Indstilling:**

Det indstilles at Sundhedsdirektørernes Forretningsudvalg:

* Drøfter den videre proces for behandling af problemstillingen med korrespondancemeddelelser

***Bilag****: Foreløbig FFU-sagsfremstilling og bilag 1-3 vedr. korrespondancemeddelelser*

## *Referat:*

*Jens Ravnholt og Tilde Jensen fra Region Nordjylland deltog under behandlingen af punktet og indledte med en redegørelse for den problemstilling, som regionen kan se med korrespondancer, som ikke sendes til rette sted. Der er indrapporterede utilsigtede hændelser vedrørende korrespondancemeddelelser fra både hospitaler og praktiserende læger, som ikke sendes til rette sted hos kommunerne. Dette kan udgøre et problem for patientsikkerheden og medfører samtidig et ressourcekrævende opfølgningsarbejde. Regionen har på baggrund af en afdækning udarbejdet et notat med 10 anbefalinger. Anbefalingerne omhandler bl.a. navngivningen af kommunale lokationsnumre, håndtering af fejlsendte korrespondancer mv.*

*Det blev bemærket, at det er en væsentlig problemstilling, og at der nogle steder allerede er arbejdet med elementer i anbefalingerne. Det er vigtigt at få arbejdet videre med problemstillingen, og det blev derfor konkluderet, at sagen sættes på Strategisk Sundhedsforums møde den 23. maj 2025 med indstilling om at emnet tages op i sundhedsklyngernes driftsfora.*

*Uafhængigt af emnet om korrespondancemeddelelser blev et samarbejde mellem Region Nordjylland og Aalborg Kommune om forbedringsprojekter nævnt. Det blev aftalt, at der på et senere møde i Sundhedsdirektørernes Forretningsudvalg sættes et punkt på dagsordenen om dette emne med henblik på at flere kommuner kan få muligheden for at deltage.*

# Eventuelt

## *Referat: Ingen bemærkninger på mødet.*

# Næste møde

# Næste møde er den 14. marts 13.00-15.00. Mødet er planlagt som fysisk møde på Boulevarden 13, 9000 Aalborg.